అటకెక్కిన లక్ష కొలువులు
- సర్కారు తీరుపై  నిరుద్యోగుల్లో అసంతృప్తి
- కలిసిరాని ఎన్నికల ఏడాది
- ఎక్కువ పోస్టులతో నోటిఫికేషన్లు రాక నిరాశ
- గ్రూప్‌-2, టీఆర్టీ నియామకాలు చేపట్టని టీఎస్‌పీఎస్సీ
నవతెలంగాణ బ్యూరో - హైదరాబాద్‌
రాష్ట్రంలో లక్ష కొలువులను భర్తీ చేస్తామన్న హామీని టీఆర్‌ఎస్‌ ప్రభుత్వం గాలికొదిలేసింది. నీళ్లు, నిధులు, నియామకాల నినాదంతో తెలంగాణ ఉద్యమం సాగింది. తెలంగాణ ఆవిర్భవించాక నీళ్లు, నిధులపై చూపిన శ్రద్ధ నియామకాలపై చూపలేదన్న విమర్శలు నిరుద్యోగుల నుంచి వెల్లువెత్తాయి. 2014, జూన్‌ 2న టీఆర్‌ఎస్‌ ప్రభుత్వం అధికారంలోకి వచ్చింది. ఈ నాలుగేండ్లలో 1,02,217 పోస్టులను భర్తీ చేసేందుకు అనుమతి ఇచ్చింది. వాటిలో నియామక సంస్థలు 87,346 పోస్టులు వివిధ నోటిఫికేషన్ల ద్వారా ప్రకటించాయి. నాలుగేండ్లలో టీఆర్‌ఎస్‌ ప్రభుత్వం 32,681 పోస్టులను మాత్రమే భర్తీ చేసింది. 54,665 పోస్టుల భర్తీ ప్రక్రియ వివిధ దశల్లో ఉన్నది. గ్రూప్‌-1 నోటిఫికేషన్‌ విడుదల చేయలేదు. గ్రూప్‌-2 నియామకాలు పూర్తి చేసి కొత్త ప్రకటన జారీ కాలేదు. ఉపాధ్యాయ నియామకాలు పూర్తి చేయలేదు. ఆ తర్వాత ఖాళీగా ఏర్పడిన ఉపాధ్యాయ పోస్టులను భర్తీ చేసేందుకు మరో టీఆర్టీ నోటిఫికేషన్‌ విడుదల చేయలేదు. గ్రూప్‌-3, గ్రూప్‌-4 నోటిఫికేషన్లు విడుదల కాలేదు. ఇంకోవైపు ఎస్సీ,ఎస్టీ బ్యాక్‌లాగ్‌ పోస్టుల భర్తీకి నోటిఫికేషన్‌ ప్రకటించలేదు. నిరుద్యోగులకు ఇచ్చిన లక్ష కొలువుల భర్తీ హామీని నెరవేర్చకుండానే టీఆర్‌ఎస్‌ ప్రభుత్వం ముందస్తు ఎన్నికలకు వెళ్లింది. అయితే ముందస్తు ఎన్నికల నేపథ్యంలో ఈ ఏడాదిలో ఎక్కువ పోస్టులతో భారీగా నోటిఫికేషన్లు వస్తాయని నిరుద్యోగులు ఆశించారు. కానీ వారి ఆశలపై టీఆర్‌ఎస్‌ ప్రభుత్వం నీళ్లు చల్లింది. లక్ష కొలువుల భర్తీ ప్రక్రియను అటకెక్కించిన టీఆర్‌ఎస్‌ ప్రభుత్వ తీరుపై నిరుద్యోగులు ఆగ్రహంగా ఉన్నారు. రెండోసారి టీఆర్‌ఎస్‌ అధికారంలోకి రావడంతో ఇప్పుడైనా కొలువుల భర్తీపై దృష్టి సారించాలని డిమాండ్‌ చేస్తున్నారు.
3,934 పోస్టుల భర్తీకి టీఎస్‌పీఎస్సీ 25 నోటిఫికేషన్లు
ముందస్తు ఎన్నికల నేపథ్యంలో తెలంగాణ రాష్ట్ర పబ్లిక్‌ సర్వీస్‌ కమిషన్‌ (టీఎస్‌పీఎస్సీ) ద్వారా భారీగా కొలువులు భర్తీ అవుతాయని నిరుద్యోగులు ఆశించారు. కానీ టీఎస్‌పీఎస్సీ ఆ దిశగా అడుగులు వేయలేదు. ఈ ఏడాదిలో టీఎస్‌పీఎస్సీ కేవలం 3,934 పోస్టుల భర్తీకి 25 నోటిఫికేషన్లు జారీ చేసింది. దీంతో టీఎస్‌పీఎస్సీ పనితీరుపై నిరుద్యోగులు గుర్రుగా ఉన్నారు. ఇంకోవైపు టీఆర్టీ ద్వారా ఉపాధ్యాయ, గ్రూప్‌-2 నియామకాలను ఈ ఏడాదిలోనూ భర్తీ చేయలేదు. ఆయా పోస్టులకు ఎంపికైన అభ్యర్థులు తీవ్ర అసంతృప్తితో ఉన్నారు. టీఎస్‌పీఎస్సీ పనితీరుపై ముఖ్యమంత్రి కేసీఆర్‌ అసహనం వ్యక్తం చేశారు. టీఎస్‌పీఎస్సీ పనితీరు సరిగ్గా లేకపోవడంతోనే కొన్ని పోస్టులను భర్తీ చేసుకునే అధికారాన్ని ఆయా శాఖలకు అప్పగించామని ప్రకటించారు. టీఎస్‌పీఎస్సీ ఈ నాలుగేండ్లలో 101 నోటిఫికేషన్ల ద్వారా 36,182 పోస్టులను ప్రకటించింది. వాటిలో 16,050 కొలువులు భర్తీ చేసింది. 20,380 పోస్టుల భర్తీ ప్రక్రియ వివిధ దశల్లో ఉన్నది. టీఎస్‌పీఎస్సీ కార్యాలయంలో ఉద్యోగుల కొరత తీవ్రంగా ఉన్నది. టీఎస్‌పీఎస్సీలో పనిచేసేందుకు రాష్ట్ర ప్రభుత్వం 165 మంది సిబ్బందికి అనుమతి ఇచ్చింది. కానీ ప్రస్తుతం 91 మంది మాత్రమే పనిచేస్తున్నారు. టీఎస్‌పీఎస్సీలో పనిచేస్తున్న వారిపై పనిభారం తీవ్రంగా ఉన్నది. దీంతో 95 మంది సిబ్బంది అదనంగా కావాలని రాష్ట్ర ప్రభుతాన్ని టీఎస్‌పీఎస్సీ కోరింది. టీఎస్‌పీఎస్సీ ద్వారా ఇచ్చిన కొలువులు, నోటిఫికేషన్ల వివరాలు
టీఎస్‌పీఎస్సీ ద్వారా ఇచ్చిన కొలువులు, నోటిఫికేషన్ల వివరాలు
ప్రభుత్వం అనుమతించిన పోస్టులు 38,059
టీఎస్‌పీఎస్సీ ప్రకటించిన నోటిఫికేషన్లు 101
ప్రకటించిన పోస్టులు 36,182
గ్రూప్‌-1 కలిపి 128
మొత్తం 36,310
భర్తీ చేసిన కొలువులు 16,050
ప్రకటించాల్సిన పోస్టులు 1,877
ఓటీఆర్‌కు నమోదు చేసుకున్న వారు 24.54 లక్షలు
నోటిఫికేషన్లకు వచ్చిన దరఖాస్తులు 48.34 లక్షలు
మీ స్నేహితులకు రికమెండ్ చెయ్యండి